
საქართველოს სათბობ-ენერგეტიკის მინისტრისა და საქართველოს ფინანსთა მინისტრის 
ერთობლივი ბრძანება №51-№254

2001 წლის 31 ოქტომბერი 
ქ. თბილისი
საჯარო სამართლის იურიდიული პირის – ელექტროენერგიის ბაზრის მხარდამჭერი პროექტის მომსახურე ორგანიზაციის შექმნის შესახებ
ვბრძანებთ:
1. საქართველოსა და საერთაშორისო განვითარების ასოციაციას შორის ელექტროენერგიის ბაზრის მხარდამჭერი პროექტის (EMSP) შესახებ წარმოებული მოლაპარაკებების ოქმის და საქართველოსა და საერთაშორისო განვითარების ასოციაციას შორის 2001 წლის 18 ივნისს ხელმოწერილი განვითარების საკრედიტო ხელშეკრულების (ელექტროენერგიის ბაზრის მხარდამჭერი პროექტი) შესაბამისად, შეიქმნას საჯარო სამართლის იურიდიული პირი „ელექტროენერგიის ბაზრის მხარდამჭერი პროექტის მომსახურე ორგანიზაცია“ (PSO) და დამტკიცდეს ორგანიზაციის თანდართული დებულება.

2. შეიქმნას საქართველოს სათბობ-ენერგეტიკის და საქართველოს ფინანსთა სამინისტროების ერთობლივი სატენდერო კომისია, რომელიც მოახდენს ორგანიზაციის დირექტორის კანდიდატურის შერჩევას.

3. სატენდერო კომისიის წევრებად დაინიშნონ:

დავით მირცხულავა – საქართველოს სათბობ-ენერგეტიკის მინისტრი – სატენდერო კომისიის თავმჯდომარე
ზურაბ ნოღაიდელი – საქართველოს ფინანსთა მინისტრი – სატენდერო კომისიის თანათავმჯდომარე
ალექსი ალექსიშვილი – საქართველოს ფინანსთა მინისტრის მოადგილე
ლაშა გოცირიძე – საქართველოს ფინანსთა სამინისტროს დეპარტამენტის დირექტორი
გია ადეიშვილი – საქართველოს სათბობ-ენერგეტიკის მინისტრის მოადგილე
დავით ქართველიშვილი – საქართველოს სათბობ-ენერგეტიკის სამინისტროს დეპარტამენტის დირექტორი
მიხეილ ალხანიშვილი – სახელმწიფო კანცელარიის სექტორული რეფორმების სამსახურის უფროსი.

დ. მირცხულავა 

ზ. ნოღაიდელი
საჯარო სამართლის იურიდიული პირის „ელექტროენერგიის ბაზრის მხარდამჭერი პროექტის მომსახურე ორგანიზაციის“ დებულება
თავი 1

ზოგადი დებულებანი
1.1. „ელექტროენერგიის ბაზრის მხარდამჭერი პროექტის მომსახურე ორგანიზაცია“ (შემდგომში – ორგანიზაცია), წარმოადგენს ელექტროენერგიის ბაზრის მხარდამჭერი პროექტის მომზადებისა და განხორციელების ხელშეწყობის უზრუნველსაყოფად შექმნილ საჯარო სამართლის იურიდიულ პირს.

1.2. ორგანიზაციის სახელწოდებაა: „ელექტროენერგიის ბაზრის მხარდამჭერი პროექტის მომსახურე ორგანიზაცია – საჯარო სამართლის იურიდიული პირი”.

1.3. ორგანიზაცია შექმნილია საქართველოს პრეზიდენტის 2001 წლის 14 ოქტომბრის №408 ბრძანებულებისა და საქართველოს სათბობ-ენერგეტიკის და ფინანსთა სამინისტროების წინამდებარე ერთობლივი ბრძანების საფუძველზე.

1.4. ორგანიზაცია თავის საქმიანობას წარმართავს საქართველოს კონსტიტუციის, შესაბამისი საერთაშორისო ხელშეკრულებების, საქართველოს მოქმედი კანონმდებლობის და წინამდებარე დებულების საფუძველზე.

1.5. ორგანიზაცია საკუთარი სახელით იძენს უფლებებსა და მოვალეობებს, დებს გარიგებებს და შეუძლია გამოვიდეს მოსარჩელედ და მოპასუხედ სასამართლოში, აქვს ანგარიშსწორების და სხვა სათანადო ანგარიშები მსოფლიო ბანკისათვის მისაღებ ბანკში, რომელსაც იგი შეარჩევს საქართველოს ფინანსთა სამინისტროსთან შეთანხმებით, ბეჭედი საკუთარი სახელწოდებით და სხვა საჭირო ატრიბუტიკა.

1.6. ორგანიზაციის მისამართია: ქ. თბილისი, ვეკუას ქ. 1.

თავი 2
ორგანიზაციის საქმიანობის მიზნები და ამოცანები
2.1. 
ორგანიზაცია შექმნილია მსოფლიო ბანკის საერთაშორისო განვითარების ასოციაციის (შემდგომში – ასოციაცია), გერმანიის რეკონსტრუქციის საკრედიტო ბანკის (შემდგომში – გრსბ) კრედიტებით, ევროპის რეკონსტრუქციისა და განვითარების ბანკის (შემდგომში – ერგბ) გრანტით და ასოციაციის მიერ გამოყოფილი „პროექტის მოსამზადებელი სახსრებით” (შემდგომში – ავანსი) დასაფინანსებელი ელექტროენერგიის ბაზრის მხარდამჭერი პროექტის (შემდგომში – პროექტი) მომზადებისა და განხორციელებისათვის დაგეგმილი მიზნებისა და ამოცანების მისაღწევად.
2.2. ორგანიზაცია ასოციაციისა და გრსბ-სათვის მისაღები პროცედურების შესაბამისად, პროექტის მოსამზადებელ ეტაპზე (ავანსის ფარგლებში) აღასრულებს პროექტს დამოუკიდებლად, ხოლო პროექტის განხორციელების ეტაპზე ეხმარება სს „ელექტროგადაცემას” და შპს „ელექტროდისპეტჩერიზაცია-2000”-ს პროექტით განსაზღვრული ქმედებების განხორციელებაში:

ა) პროექტის განხორციელებისათვის საერთაშორისო ხელშეკრულებების შესაბამისად დადგენილი გეგმისა და ბიუჯეტის საფუძველზე, ყოველწლიური სამუშაო გეგმების შემუშავება და მათი საქართველოს სათბობ-ენერგეტიკისა და ფინანსთა სამინისტროსა და ასოციაციასთან შეთანხმება;

ბ) თანხების ხარჯვის ყოველკვარტალური და ყოველწლიური გეგმის შედგენა და ასოციაციაში, საქართველოს ფინანსთა სამინისტროსა და სათბობ-ენერგეტიკის სამინისტროში წარდგენა;

გ) პროექტის მიმდინარეობის ანგარიშების დროულად მომზადება და მათი ასოციაციაში, საქართველოს სათბობ-ენერგეტიკის სამინისტროში, საქართველოს ფინანსთა სამინისტროში და საქართველოს პრეზიდენტთან არსებული უცხოური ინვესტიციების (საინვესტიციო) საკონსულტაციო საბჭოში წარდგენა;

დ) სხვა საქმიანობა, რაც აუცილებელია საერთაშორისო ხელშეკრულებით განსაზღვრული მიზნებისა და ამოცანების განსახორციელებლად;

ე) პროექტის განხორციელების უზრუნველსაყოფად საქართველოს მხარის მიერ ნაკისრი ვალდებულებების შესრულება; 

ვ) დახმარება და კოორდინაციის გაწევა პროექტის კომპონენტების განხორციელებაში;

ზ) პროექტის კომპონენტების განმახორციელებელი უცხოეთის და ადგილობრივი ფირმების/კომპანიების შესარჩევად და დასაქირავებლად კონკურსების ორგანიზაციის მიზნით საინჟინრო პროექტის, ტექნიკური სპეციფიკაციების და სატენდერო დოკუმენტების მომზადება;

თ) დაქირავებული კონტრაქტორების საქმიანობის ზედამხედველობა, მონიტორინგი და ანგარიშების მომზადება მათ საქმიანობაზე;

ი) პროექტის დადგენილი წესითა და მისი მიზნების მისაღწევად საბანკო ანგარიშების გახსნა და პასუხისმგებლობა ამ თანხების მიზნობრივ ხარჯვაზე;

კ) პროექტის მსვლელობის ამსახველი ანგარიშების მომზადება და სამეთვალყურეო საბჭოსათვის წარდგენა.

2.3. ორგანიზაცია ვალდებულია:

ა) შექმნას და შეინარჩუნოს ფინანსური მენეჯმენტის სისტემა, მათ შორის ჩანაწერები და ანგარიშები, მოამზადოს ფინანსური ანგარიშგებები საქართველოსა და ასოციაციისათვის მისაღები ფორმატით, რომელშიც ადეკვატურად აისახება პროექტის განხორციელების მიზნისათვის შესრულებული და მასთან დაკავშირებული ყველა ოპერაცია, რესურსი თუ ხარჯი;

ბ) კანონმდებლობით დადგენილი ვადის განმავლობაში უზრუნველყოს დანახარჯთა ამსახველი ჩანაწერებისა და ანგარიშების შენახვა და ხელმისაწვდომი გახადოს ამ საბუთების შემოწმება საქართველოს შესაბამისი მაკონტროლებელი ორგანოების და ასოციაციის წარმომადგენლებისათვის.

თავი 3

ორგანიზაციის მართვა
3.1. ორგანიზაციის საქმიანობის მართვის ხელშეწყობას ახორციელებს სამეთვალყურეო საბჭო.

სამეთვალყურეო საბჭოს შემადგენლობაში შედიან:

• საქართველოს სათბობ-ენერგეტიკის მინისტრი (თავმჯდომარე) 

• საქართველოს ფინანსთა მინისტრი (თანათავმჯდომარე)

• შპს „ელექტროდისპეტჩერიზაცია-2000”-ის გენერალური დირექტორი
• სს „ელექტროგადაცემის” გენერალური დირექტორი
• კავშირი (ასოციაცია) „საქართველოს ელექტროენერგიის საბითუმო ბაზრის” გენერალური დირექტორი.

3.2. სამეთვალყურეო საბჭო:

• კოორდინაციას უწევს ორგანიზაციის საქმიანობას:

• წელიწადში ორჯერ (საჭიროების შემთხვევაში უფრო ხშირად) იხილავს ორგანიზაციის ანგარიშებს პროექტით გათვალისწინებული საქმიანობის მიმდინარეობის შესახებ;

• თავისი კომპეტენციის ფარგლებში უზრუნველყოფს პროექტის განხორციელებაში მონაწილე ორგანიზაციების კოორდინირებულ საქმიანობას პროექტით დასახული მიზნების მისაღწევად.

3.3. სამეთვალყურეო საბჭოს სხდომები იმართება სამ თვეში ერთხელ. რიგგარეშე სხდომა შეიძლება გაიმართოს საბჭოს თავმჯდომარის (ან თანათავმჯდომარის), საბჭოს წევრთა უმრავლესობის ან ორგანიზაციის დირექტორის მოთხოვნით.

3.4. სამეთვალყურეო საბჭოს გადაწყვეტილება მიიღება ხმათა უმრავლესობით. ხმათა თანაბარი რაოდენობის შემთხვევაში თავმჯდომარეს აქვს გადამწყვეტი ხმა.

3.5. ორგანიზაციის საქმიანობას ხელმძღვანელობს დირექტორი, რომელიც შეირჩევა ასოციაციასთან შეთანხმებული პროცედურების შესაბამისად და ინიშნება საქართველოს პრეზიდენტის განკარგულებით.

3.6. დირექტორი:

ა) ხელმძღვანელობს ორგანიზაციას ამ დებულებით დასახული მიზნების მისაღწევად;

ბ) პასუხისმგებელია ორგანიზაციის საქმიანობის შედეგებზე სამეთვალყურეო საბჭოს წინაშე და მონაწილეობს მის მუშაობაში სათათბირო ხმის უფლებით; 

გ) წარმოადგენს ორგანიზაციას მესამე პირთან მიმართებაში და ყველა ინსტანციაში. მოქმედებს ორგანიზაციის სახელით, ხოლო მისი არყოფნის შემთხვევაში – სათანადო უფლებამოსილებით აღჭურვილი პირი ორგანიზაციიდან;

დ) ხსნის ანგარიშს (ანგარიშებს, მ.შ. სავალუტოს) ბანკში და განკარგავს ორგანიზაციის ფინანსურ რესურსებს;

ე) საშტატო განრიგის შესაბამისად, ასოციაციასთან შეთანხმებული შერჩევის პროცედურების დაცვით ნიშნავს და ათავისუფლებს ორგანიზაციის თანამშრომლებს;

ვ) სარგებლობს ორგანიზაციის საქმიანობისათვის საჭირო სხვა უფლებებით მოქმედი კანონმდებლობის შესაბამისად.

3.7. ორგანიზაციის საშტატო განრიგი საერთაშორისო ხელშეკრულებებისა და პროექტის მიზნებიდან გამომდინარე განისაზღვრება საქართველოს ფინანსთა და სათბობ-ენერგეტიკის სამინისტროების მიერ ასოციაციასთან შეთანხმებით. 

თავი 4

ორგანიზაციის განკარგულებაში არსებული ფინანსური რესურსები, ქონება და შემოსავლები 

4.1. ორგანიზაციის ქონების ფორმირება ხორციელდება კანონმდებობით განსაზღვრული წესით.

4.2. პროექტის ფარგლებში ორგანიზაციაზე განსაკარგავად გადაცემული ფინანსური რესურსები, და/ან ამ რესურსებით შეძენილი ქონება არ წარმოადგენს ორგანიზაციის ქონების ფორმირების წყაროს.

4.3. ორგანიზაციას შეიძლება გააჩნდეს კანონმდებლობით ნებადართული შემოსავლების (დაფინანსების) წყაროები.

4.4. ორგანიზაციაზე განსაკარგავად გადაცემული ფინანსური რესურსები, და/ან ამ რესურსებით შეძენილი ქონება არ წარმოადგენს ორგანიზაციის შემოსავლების (დაფინანსების) წყაროს.

თავი 5

ორგანიზაციის ფინანსური საქმიანობა
5.1. ორგანიზაციის საბუღალტრო აღრიცხვა ხორციელდება საქართველოს კანონმდებლობისა და ასოციაციისათვის მისაღები სტანდარტების შესაბამისად.

თავი 6
სახელმწიფო კონტროლი
6.1. ორგანიზაციის საქმიანობაზე სახელმწიფო კონტროლს ახორციელებენ საქართველოს სათბობ-ენერგეტიკისა და ფინანსთა სამინისტროები.

6.2. საქართველოს სათბობ-ენერგეტიკის სამინისტრო ახორციელებს სახელმწიფო კონტროლს ორგანიზაციის მიერ პროექტის მიზნობრივ და ეფექტურ განხორციელებაზე, ხოლო საქართველოს ფინანსთა სამინისტრო ახორციელებს ორგანიზაციაზე ფინანსურ კონტროლს.

თავი 7
ანგარიშგება
7.1. ორგანიზაცია განხორციელებული საქმიანობისა და პროექტების მიმდინარეობის შესახებ ანგარიშებს, ასევე ყოველწლიური აუდიტორული შემოწმების ანგარიშებს დადგენილი ფორმით დადგენილ ვადებში წარუდგენს ასოციაციას, საქართველოს სათბობ-ენერგეტიკის სამინისტროს, საქართველოს ფინანსთა სამინისტროს და საქართველოს პრეზიდენტთან არსებული უცხოური ინვესტიციების (საინვესტიციო) საკონსულტაციო საბჭოს.

თავი 8

დებულებაში ცვლილებების შეტანის წესი
8.1. ორგანიზაციის დებულებაში ცვლილებები შედის საქართველოს სათბობ-ენერგეტიკის სამინისტროსა და საქართველოს ფინანსთა სამინისტროს ერთობლივი ბრძანებით.

თავი 9

ორგანიზაციის ლიკვიდაცია
9.1.
ორგანიზაციის ლიკვიდაცია ხდება პროექტის შეწყვეტის, დასრულების ან საქართველოს კანონმდებლობით გათვალისწინებულ სხვა შემთხვევაში.

